《大司徒毕堂翁老年伯蒙恩予告敬赋》
明代·赵嗣芳

勇退初衣遂，孤标夐绝尘。风云扶正气，海岱毓名臣。

有念皆谋扶，无营但致身。贤声蜚李郡，起草动枫宸。

网释苏凋瘵，波宽纵涸鳞。豸绣关河遍，恩威电露匀。

圣朝资弼亮，百辟藉陶甄。鹊印清戎索，鹓班领缙绅。

津门擎一柱，社稷倚□□。喉舌阶愈峻，度支绩转新。

中外抢多务，南北共忧贫。大都商铢两，岂有粟红陈。

简括匠心计，节缩总眉颦。叫阍杜鼠雀，握算廪军民。

何以念松菊，□□想鲈莼。引年非洛社，高卧巳沧滨。

岩云生佩剑，海月伴垂纶。徙倚丹经在，行吟绿绮亲。

紫芝餐作饵，黄绮结为邻。野水横舟舰，物望属松筠。

愿言高赤舄，珍重待蒲轮。

作者简介：赵嗣芳,明朝末期政治人物、进士出身。万历四十四年，登进士。天启年间，授南京兵部武库司郎中。天启七年，升任山东按察司副使巡海道。崇祯年间，改山东参议。崇祯五年，改四川按察使司副使。